title: زلزال د تركيا و سوريا 2023
text: ف 6 فبراير 2023، زلزال مدمر ضرب لوسط و الجنوب د تركيا و لغرب د سوريا. لمركز ديالو كان 34 كيلوميتر غرب مدينة ݣازيانتيپ و ضرب معا 4:17 ب توقيت تركيا، و تسبب ف خسائر كبيرة ف لأرواح و لمباني. هاد الزلزال، ب 7,8 درجة، معا زلزال إرزينكان 1939 كيتّعتابرو أقوى زلازل دازو ف تركيا ف لفترة لعصرية، و بجوج بيهوم أقوى زلازل دازو ف لمنطقة من زلزال شمال لأناضول د 1668. و هوّا ل حد الساعة أميت زلزال ف التاريخ د تركيا، و أميت واحد ف لعالم من زلزال هايتي 2010، و من بين أقوى الزلازل لي دازو ف منطقة الشام، و أميت واحد داز ف سوريا من 1822. و تسبب ف أضرار مادية تا ف بلايص بعاد بحال لبنان و نيكوزيا لعاصمة د قبرص.
  
  هاد الزلزال تبعوه كتر من 2100 هزة رتيدادية، منها زلزال أخور ب درجة 7,5 غير ساعات موراه. ف 20 مارس 2023، وصل عدد الضحايا ديالو ل كتر من 57.300، منهوم 50.000 ف تركيا و كتر من 7200 ف سوريا. عدد لمجروحين فات 120.000 واحد. لعواصف التلجية و لبرد صعّبو لعمليات د لإنقاد. هاد الزلزال تسبب ف خسائر مادية كاتقدّر ب 84,1 مليار دولار، شّي لي كيجعلو من أكلف (من لكلفة) لكوارت لي دازو ف التاريخ لعصري.
  
  وفيات د لأجانب 
  من غير لأتراك ف تركيا و السوريين ف سوريا، كاينين بزاف د الناس من جنسيات مختالفين لي ماتو ف هاد الزلازل، من بينهوم 20 مغريبي.
  
  اللعاب لغاني كريستيان أتسو، لي كان دّا جايزة أحسن لعاب و جايزة أحسن هدف ف كاس إفريقيا 2015، مات ف هاد الزلزال ف تركيا، و تّلقات لجتة ديالو ف لأنقاض ف 18 فبراير 2023.
  
  نوطات:
  
  عيون لكلام 
  
  2023 ف تركيا
  2023 ف سوريا